Brooklyn (ταινία)

Το Brooklyn (ελληνική απόδοση: Μπρούκλυν) είναι Ιρλανδική-Καναδική-Βρετανική, αισθηματική - δραματική ταινία του 2015, σε σκηνοθεσία Τζον Κράουλι και σε σενάριο Νικ Χόρνμπι. Το σενάριο βασίστηκε στο ομώνυμο μυθιστόρημα του Κολμ Τόιμπιν. Στην ταινία πρωταγωνιστούν οι Σίρσα Ρόναν, Έμορι Κοέν, Ντόνχολ Γκλίσον, Τζιμ Μπρόντμπεντ και Τζούλι Γουόλτερς. 

Η ταινία τοποθετείται το 1951 και το 1952, και αφηγείται την ιστορία μιας νεαρής Ιρλανδέζας μετανάστριας στις ΗΠΑ, όπου παντρεύεται έναν Ιταλό. Ο θάνατος της αδελφής της, την αναγκάζει να επιστρέψει στην πατρίδα της, όπου γνωρίζει έναν νεαρό Ιρλανδό και τελικά καλείται να επιλέξει μεταξύ τους.

Η ταινία έκανε πρεμιέρα στις 26 Ιανουαρίου του 2015, στο Φεστιβάλ Κινηματογράφου Σάντανς, λαμβάνοντας καλές κριτικές. Κατόπιν, κυκλοφόρησε με περιορισμένες προβολές στις ΗΠΑ, στις 4 Νοεμβρίου του 2015, αλλά και στο Ηνωμένο Βασίλειο στις 6 Νοεμβρίου του 2015. Ήταν υποψήφια για τρία βραβεία Όσκαρ: Όσκαρ Καλύτερης Ταινίας, Όσκαρ Α΄ Γυναικείου Ρόλου και Όσκαρ Καλύτερου Διασκευασμένου Σεναρίου.

 Πλοκή 
Η ταινία τοποθετείται στις αρχές τις δεκαετίας του 1950 στην Ιρλανδία, με επίκεντρο την ιστορία της νεαρής Έιλις, η οποία μεταναστεύει για εργασία στις ΗΠΑ και συγκεκριμένα στο Μπρούκλιν. Πίσω της αφήνει την αδελφή της, τη μητέρα της και την καλύτερή της φίλη.  Στο πλοίο, θα συναντήσει μία επιβάτισσα, η οποία θα τη βοηθήσει στο πλοίο, αλλά και παρέχοντας συμβουλές για την εγκατάστασή της στις ΗΠΑ. Χάρη στις προετοιμασίες του πάτερ Φλουντ, εγκαθίσταται στο σπίτι της κυρίας Κέχου, όπου φιλοξενούνται κι άλλα κορίτσια, και ξεκινά να εργάζεται σε ένα κατάστημα. Η αλληλογραφία με την αδελφή της, Ρόουζ, της προκαλεί στενοχώρια και νοσταλγία για την πατρίδα της. Σε μία από τις επισκέψεις του, ο πάτερ Φλουντ της προτείνει να παρακολουθήσει μαθήματα βιβλιοθηκάριου.

Σε έναν χορό Ιρλανδών στο Μπρούκλιν, θα γνωρίσει έναν Ιταλό μετανάστη, τον Τόνι. Μεταξύ τους θα αναπτυχθεί ερωτικός δεσμός, ο οποίος θα καταλήξει στον γάμο. Ο γάμος γίνεται μυστικά, καθώς η Έιλις σκοπεύει να ταξιδέψει πίσω στην Ιρλανδία, μετά τον θάνατο της αδελφής της. Στην Ιρλανδία, κρατά από όλους κρυφό τον γάμο της, ακόμα κι από τη φίλη της, η οποία θα προσπαθήσει σε μία έξοδο της να της γνωρίσει έναν νεαρό Ιρλανδό, τον Τζιμ, τον οποίο η Έιλις ερωτεύεται. Παράλληλα, πιάνει δουλειά ως βιβλιοθηκάριος και αρχίζει σταδιακά να αισθάνεται πως διαμορφώνονται συνθήκες ώστε να παραμείνει στην Ιρλανδία. Δεν ανταποκρίνεται στα γράμματα του Τόνι, ενώ κάποια στιγμή ο Τζιμ της κάνει εμμέσως πλην σαφώς πρόταση γάμου.

Η πρώην εργοδότριά της στην Ιρλανδία, η κυρία Κέλι, τη συναντά και της αποκαλύπτει πως γνωρίζει για τον κρυφό γάμο της στο Μπρούκλιν. Τότε συνειδητοποεί τις συνθήκες ζωής σε μια μικρή πόλη που άφησε πίσω της μεταναστεύοντας. Η Έιλις αποκαλύπτει στη μητέρα της ότι είναι ήδη παντρεμένη και αποφασίζει να επιστρέψει στις ΗΠΑ την επόμενη μέρα. Η μητέρα της, παρά τη στενοχώρια της, αποδέχεται την απόφαση της κόρης της. Στο πλοίο της επιστροφής, η Έιλις, συναντά μία νεαρή Ιρλανδέζα μετανάστρια στο Μρούκλιν και της δίνει συμβουλές. Στην τελευταία σκηνή της ταινίας, η Έιλις συναντά τον Τόνι και αγκαλιάζονται ευτυχισμένοι.

 Διανομή 

 Σίρσα Ρόναν... ως η νεαρή Ιρλανδέζα Έιλις Λάσι, που μεταναστεύει στις ΗΠΑ, από την Ιρλανδία.
 Έμορι Κοέν... ως ο Άντονι "Τόνι" Φιορέλο
 Ντόνχολ Γκλίσον... ως ο Τζίμι Φάρελ
 Τζιμ Μπρόντμπεντ... πατέρας Φλόιντ
 Τζούλι Γουόλτερς...  ως η κυρία Κέχου
 Μπριντ Μπρέναν... ως κυρία Κέλι
 Φιόνα Γκλάσκοτ... ως Ρόουζ Λάσι
 Τζέσικα Παρέ... ως κυρία Φορτίνι
 Εϊλίν Ο'Χόγκινς... ως Νάνσι
 Τζεν Μούρεϊ... ως Ντολόρες Γκρέις
 Έμιλι Μπετ Ρίκαρντς... ως Πάτι ΜακΓκουάιρ
 Ιβ Μανκλιν... ως Ντιάνα Μοντίνι
 Νόρα-Τζέιν Νουν... ως Σιλα
 Μάικλ Ζέγκεν... ως Μαουρίτσιο Φιορέλο
 Παουίνιο Νούνιεζ... ως κύριος Φιορέλο
 Τζέιμς ΝτιΤζιάκομο... ως Φράνκι Φιορέλο
 Κριστιάν ντε λα Κορτίνα... ως Λορένσιο Φιορέλο
 Έλεν Ντέιβιντ... ως κυρία Φιορέλο
Έβα Μπερθσίτλ... ως Τζορτζίνα

 Παραπομπές 

 Εξωτερικοί σύνδεσμοι 

 Brooklyn  στο Φεστιβάλ Κινηματογράφου

Κατηγορία:Ταινίες του 2015
Κατηγορία:Αγγλόφωνες ταινίες
Κατηγορία:Βρετανικές ταινίες της δεκαετίας 2010
Κατηγορία:Καναδικές ταινίες
Κατηγορία:Ιρλανδικές ταινίες
Κατηγορία:Βρετανικές αισθηματικές δραματικές ταινίες
Κατηγορία:Καναδικές δραματικές ταινίες
Κατηγορία:Ιρλανδικές δραματικές ταινίες
Κατηγορία:Ταινίες με θέμα τη μετανάστευση
Κατηγορία:Ταινίες βασισμένες σε μυθιστορήματα
Κατηγορία:Ταινίες γυρισμένες στην Ιρλανδία
Κατηγορία:Ταινίες της TSG Entertainment